Amintiri șocante revin, în fiecare an, pe 4 martie. Amintiri despre cele mai lungi 56 de secunde din istoria României.
Cutremurul din 1977, 4 martie, s-a produs la ora 21 și 21 de minute, când aproape toți românii erau deja acasă, iar cele 56 de secunde, au produs 1.570 de victime, din care 1.391 numai în București și peste 35.000 de clădiri avariate și distruse în țară.
Cutremurul din 4 martie 1977 a avut loc în Vrancea, la o adâncime de 100 de kilometri, dar unda de șoc s-a simțit în toată Europa de Sud-Est și a ajuns până în Rusia, la Moscova și Sankt Petersburg.
Seismul s-a produs la ora 21:21, într-o zi de vineri, și a avut durata de 56 de secunde. Printre personalitățile care și-au pierdut viața atunci se numără actorul Toma Caragiu, regizorul Alexandru Bocăneț sau cântăreața Doina Badea.
După cutremur, pe teritoriul României s-au instituit starea de necesitate. Peste 30.000 de pompieri şi militari au fost mobilizaţi pentru operațiunile de salvare, cel mai mare număr de salvatori care au acţionat simultan vreodată în România.
Cutremurul a provocat cele mai mari pagube produse de un fenomen natural din istoria României: la nivel naţional 1.578 de persoane şi-au pierdut viaţa (1.424 în Bucureşti) şi 11.321 de persoane au fost rănite (7.598 în Bucureşti). Un număr de 32 de clădiri de înălţime mare sau medie s-au prăbuşit în Capitală, 32.900 de locuinţe au fost grav avariate la nivel naţional, aproximativ 200.000 de oameni fiind direct afectaţi, notează digi 24.ro.
Ce am" învățat" la 47 de ani de la cutremurul din 1977?
În continuare zeci de clădiri din Ploiești, spre exemplu, figurează în clasa I și II de risc seismic. Practic, expertizele efectuate, atestă faptul că la un cutremur cu o magnitudine de peste 7 grade Richter blocurile cu bulină roșie din municipiu ar putea fi puse la pământ.
În urma cutremurului din 1977, în județul Prahova, oficial, au existat pierderi și distrugeri însemnate: 39 de morți, 335 răniți, 4.846 sinistrați, 26 instituții cu clădiri distruse, 228 instituții cu clădiri avariate, 416 locuințe distruse și 5.648 locuințe avariate. Cele mai mari distrugeri s-au produs în municipiile Ploiești și Câmpina și în orașele Plopeni, Boldești-Scăeni, Mizil și Vălenii de Munte.